Document ID: 32007D0567

DECIZIA COMISIEI
din 7 august 2007
privind contribuția financiară a Comunității la cheltuielile suportate de statele membre pentru punerea în aplicare a sistemelor de monitorizare și control aplicabile politicii comune în domeniul pescuitului pentru anul 2007
[notificată cu numărul C(2007) 3747]
(2007/567/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 21,
întrucât:
(1)
Statele membre au prezentat Comisiei propriile programe de control al pescuitului pentru anul 2007, împreună cu cererile de contribuție financiară comunitară pentru cheltuielile legate de desfășurarea proiectelor incluse în acest program.
(2)
Cererile privind acțiunile enumerate la articolul 8 litera (a) din Regulamentul (CE) nr. 861/2006 pot beneficia de finanțare comunitară.
(3)
Cererile de finanțare comunitară trebuie să respecte Regulamentul (CE) nr. 391/2007 al Comisiei din 11 aprilie 2007 de stabilire a normelor de aplicare a Regulamentului (CE) nr. 861/2006 în ceea ce privește cheltuielile statelor membre pentru punerea în aplicare a sistemelor de monitorizare și control aplicabile politicii comune în domeniul pescuitului (2).
(4)
Este necesar să se stabilească sumele maxime și rata contribuției financiare comunitare în conformitate cu articolul 15 din Regulamentul (CE) nr. 861/2006 și să se stabilească în ce condiții se poate acorda această contribuție.
(5)
Pentru a beneficia de contribuția comunitară, mecanismele de localizare automată trebuie să respecte cerințele impuse de Regulamentul (CE) nr. 2244/2003 al Comisiei din 18 decembrie 2003 de stabilire a dispozițiilor privind sistemele de monitorizare a navelor prin satelit (3).
(6)
Valoarea contribuției financiare care urmează să fie acordată fiecărui stat membru pentru cheltuielile legate de achiziționarea și modernizarea navelor maritime și aeriene trebuie calculată pe baza raportului dintre activitățile de inspecție și control desfășurate de navele maritime și aeriene în cauză și activitatea anuală totală a acestora, declarată de statele membre.
(7)
În conformitate cu articolul 8 din Regulamentul (CE) nr. 391/2007, proiectele menționate în programul de control al pescuitului se pun în aplicare în conformitate cu orarul stabilit în programul respectiv.
(8)
Cererile de rambursare a cheltuielilor legate de proiectele respective vor fi prezentate Comisiei, în conformitate cu articolul 11 din Regulamentul (CE) nr. 391/2007.
(9)
Măsurile prevăzute în prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Subiect
Decizia prevede o contribuție financiară comunitară pentru anul 2007 destinată cheltuielilor suportate de statele membre în anul 2007 pentru punerea în aplicare a sistemelor de monitorizare și control aplicabile comune în domeniul pescuitului, astfel cum sunt prevăzute la articolul 8 litera (a) din Regulamentul (CE) nr. 861/2006. Se stabilește suma contribuției financiare comunitare alocate fiecărui stat membru, rata contribuției financiare comunitare și condițiile în care se poate acorda această contribuție.
Articolul 2
Noi tehnologii și rețele informatice
Cheltuielile necesare pentru achiziționarea, instalarea și asistența tehnică în domeniul tehnologiei informației, precum și pentru instituirea rețelelor informatice, pentru a permite un schimb de date sigur și eficient privind monitorizarea, controlul și supravegherea activităților de pescuit, vor beneficia de o contribuție financiară reprezentând 50 % din cheltuielile eligibile, în limitele prevăzute în anexa I.
Articolul 3
Mecanisme de localizare automată
(1) Cheltuielile necesare pentru achiziționarea și instalarea la bordul navelor de pescuit a mecanismelor de localizare automată care permit monitorizarea de la distanță a navelor de către un centru de monitorizare a pescuitului, printr-un sistem de monitorizare a navelor (VMS), vor beneficia de o contribuție financiară maximă de 4 500 EUR per navă, în limitele prevăzute în anexa II.
(2) În limita sumei de 4 500 EUR, prevăzută la alineatul (1), rata contribuției financiare pentru primele cheltuieli eligibile de 1 500 EUR va fi de 100 %.
(3) Contribuția financiară pentru cheltuielile eligibile cuprinse între 1 500 EUR și 4 500 EUR per navă va fi de maximum 50 % din aceste cheltuieli.
(4) Pentru a beneficia de această contribuție, mecanismele de localizare automată trebuie să respecte cerințele impuse de Regulamentul (CE) nr. 2244/2003.
Articolul 4
Proiecte pilot
Cheltuielile necesare pentru proiectele pilot privind noile tehnologii de control vor beneficia de o contribuție financiară de 50 % din cheltuielile eligibile, în limitele prevăzute în anexa III.
Articolul 5
Formare profesională
Cheltuielile necesare pentru programele de schimb și formare profesională a funcționarilor publici responsabili de monitorizare, control și supraveghere în domeniul pescuitului vor beneficia de o contribuție financiară de 50 % din cheltuielile eligibile, în limitele prevăzute în anexa IV.
Articolul 6
Evaluarea cheltuielilor
Cheltuielile necesare pentru punerea în aplicare a unui sistem de evaluare a cheltuielilor pentru controlarea politicii comune în domeniul pescuitului vor beneficia de o contribuție financiară de 50 % din cheltuielile eligibile, în limitele prevăzute în anexa V.
Articolul 7
Seminare și instrumente media
Cheltuielile impuse de inițiativele care includ instrumente media și seminare vizând mediatizarea în rândul pescarilor și al altor părți implicate, precum inspectorii, procurorii și judecătorii publici, precum și în rândul publicului larg, în ceea ce privește necesitatea de a combate pescuitul ilegal și iresponsabil și punerea în aplicare a normelor politicii comune în domeniul pescuitului, vor beneficia de o contribuție financiară de 75 % din cheltuielile eligibile, în limitele prevăzute în anexa VI.
Articolul 8
Navele și aeronavele de patrulare
Cheltuielile necesare pentru achiziționarea și modernizarea navelor și a aeronavelor utilizate pentru inspectarea și supravegherea activităților de pescuit de către autoritățile competente din statele membre vor beneficia, în limitele prevăzute în anexa VII, de o contribuție financiară care nu va depăși 50 % din cheltuielile eligibile suportate de statele membre.
Articolul 9
Destinatari
Prezenta decizie se adresează statelor membre.
Adoptată la Bruxelles, 7 august 2007.

Labels: 18
15
6